钦定古今图书集成/明伦汇编/官常典/第581卷 > 欧阳铎
## 钦定古今图书集成/明伦汇编/官常典/第581卷 > 欧阳铎

按《明外史》本传：“铎字崇道，泰和人。正德三年进士，授
行人。上书极论时政，不报。使蜀府王厚遗之，不受。历
工部郎中，改南兵部，出为延平知府，毁淫祠数十百
所，以其材葺学宫。司礼太监萧敬家奴杀人，立置之
辟。嘉靖三年擢广东提学副使，累迁南京光禄卿，历
右副都御史，巡抚应天十府。苏、松田不甚相悬，下者”
亩五升，上者至二十倍。铎令赋最重者减耗米，派轻
赍，最轻者征本色，增耗米。阴轻重之，赋乃均。诸州县
荒田四千四百馀顷，岁勒民偿赋，铎以所清漏赋及
他奇羡补之。议徭役及裁邮置费，凡数十百条，民皆
称便。迁南京兵部侍郎，进吏部右侍郎。九庙灾，自陈
去。铎有文学，内行修洁。仕虽通显，家具萧然。卒，赠工
部尚书，谥“恭简。”